CELEX: 32020D2189
Language: lt
Date: 2020-12-18 00:00:00
Title: Tarybos įgyvendinimo sprendimas (ES) 2020/2189 2020 m. gruodžio 18 d. kuriuo Nyderlandams leidžiama nustatyti specialiąją priemonę,kuria nukrypstama nuo Direktyvos 2006/112/EBdėl pridėtinės vertės mokesčio bendros sistemos 168 ir 168a straipsnių

2020 12 23   
               
               
                  LT
               
               
                  Europos Sąjungos oficialusis leidinys
               
               
                  L 434/1
               
            
         TARYBOS ĮGYVENDINIMO SPRENDIMAS (ES) 2020/2189
         2020 m. gruodžio 18 d.
         kuriuo Nyderlandams leidžiama nustatyti specialiąją priemonę,kuria nukrypstama nuo Direktyvos 2006/112/EBdėl pridėtinės vertės mokesčio bendros sistemos 168 ir 168a straipsnių
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalies pirmą pastraipą,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Direktyvos 2006/112/EB 168 ir 168a straipsniais reglamentuojama apmokestinamųjų asmenų teisė atskaityti pridėtinės vertės mokestį (PVM), taikomą už jų apmokestinamiesiems sandoriams patiektas prekes ir suteiktas paslaugas;
                  
               
                     (2)
                  
                  
                     Nyderlandai raštu (jį Komisija užregistravo 2020 m. liepos 30 d.) paprašė leisti taikyti specialiąją priemonę, kuria nukrypstama nuo Direktyvos 2006/112/EB 168 ir 168a straipsnių (toliau - specialioji priemonė), kad galima būtų nesuteikti teisės atskaityti PVM už prekes ir paslaugas, kai atitinkamos prekės ir paslaugos daugiau nei 90 % yra naudojamos apmokestinamojo asmens ar tokio asmens darbuotojų asmeniniais tikslais arba, iš esmės, ne verslo tikslais ar neekonominei veiklai;
                  
               
                     (3)
                  
                  
                     remdamasi Direktyvos 2006/112/EB 395 straipsnio 2 dalies antra pastraipa, Komisija 2020 m. rugsėjo 10 d. raštu pranešė kitoms valstybėms narėms apie Nyderlandų pateiktą prašymą. 2020 m. rugsėjo 11 d. raštu Komisija pranešė Nyderlandams, kad turi visą informaciją, būtiną, jos nuomone, prašymui įvertinti;
                  
               
                     (4)
                  
                  
                     specialiosios priemonės tikslas – supaprastinti PVM surinkimo tvarką ir užkirsti kelią tam tikrų formų mokesčių slėpimui ir vengimui. Poveikis galutinio vartojimo etape mokėtinų mokesčių sumai yra tik nedidelis;
                  
               
                     (5)
                  
                  
                     atsižvelgiant į Nyderlandų pateiktą informaciją, teisinė ir faktinė padėtis pateisina specialiosios priemonės taikymą. Todėl Nyderlandams turėtų būti leista taikyti specialiąją priemonę, tačiau apriboti taikymo laikotarpį iki 2023 m. gruodžio 31 d. Toks terminas turėtų būti pakankamas, kad būtų galima peržiūrėti specialiosios priemonės būtinybę bei veiksmingumą ir padalijimo į naudojimą verslo ir ne verslo tikslais, kuriuo grindžiama ta priemonė, normą;
                  
               
                     (6)
                  
                  
                     jei Nyderlandai mano, kad specialiosios priemonės taikymą būtina pratęsti po 2023 m., iki 2023 m. kovo 31 d. jie turėtų pateikti Komisijai prašymą kartu su specialiosios priemonės taikymo ataskaita, į kurią būtų įtraukta taikomos padalijimo normos peržiūra;
                  
               
                     (7)
                  
                  
                     specialioji priemonė turės tik nedidelį poveikį bendrai galutinio vartojimo etapu surenkamų mokesčių sumai ir neturės neigiamo poveikio Sąjungos nuosaviems ištekliams, gaunamiems iš PVM;
                  
               
                     (8)
                  
                  
                     todėl tikslinga leisti Nyderlandams taikyti specialiąją priemonę iki 2023 m. gruodžio 31 d.,
                  
               PRIĖMĖ ŠĮ SPRENDIMĄ:
         
            1 straipsnis
            Nukrypstant nuo Direktyvos 2006/112/EB 168 ir 168a straipsnių, Nyderlandams leidžiama nesuteikti teisės atskaityti PVM už prekes ir paslaugas, kai atitinkamos prekės ir paslaugos daugiau nei 90 % yra naudojamos apmokestinamojo asmens ar tokio asmens darbuotojų asmeniniais tikslais arba, iš esmės, ne verslo tikslais ar neekonominei veiklai.
         
         
            2 straipsnis
            Šis sprendimas įsigalioja pranešimo apie jį dieną.
            Jis taikomas nuo 2021 m. sausio 1 d. iki 2023 m. gruodžio 31 d.
            Prašymas dėl šiuo sprendimu leidžiamos specialiosios priemonės taikymo laikotarpio pratęsimo Komisijai pateikiamas iki 2023 m. kovo 31 d.
            Kartu su tokiu prašymu pateikiama specialiosios priemonės taikymo ataskaita, į kurią įtraukiama padalijimo normos, kuri remiantis šiuo sprendimu taikoma teisei į PVM atskaitą, peržiūra.
         
         
            3 straipsnis
            Šis sprendimas skirtas Nyderlandų Karalystei.
         
         
            Priimta Briuselyje 2020 m. gruodžio 18 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  OL L 347, 2006 12 11, p. 1.